钦定古今图书集成/明伦汇编/家范典/第050卷 > 《为人后解》薛蕙
## 钦定古今图书集成/明伦汇编/家范典/第050卷 > 《为人后解》薛蕙

《礼》之所以立后，曰重大宗也。小宗无子，以为可以绝
者也，故不为之立后。大宗无子，不可以绝，故立后以
继之。小宗不可拟大宗，故曰“重大宗也。曷为后？大宗
不后小宗，重本也。大宗者，祖之正体也，本也；小宗者，
祖之旁体也，支也。本存而支亡，亡而犹存也，尊者存
焉耳。本亡而支存，存而犹亡也，存者微矣。是故小宗”
无后祖不绝，大宗无后祖绝矣。《礼》之后，大宗不后小宗，重绝祖也。虽然，大宗者，卿大夫之礼也。古者公子
为卿大夫，及始仕而为大夫者，谓之别子；继别子者，
谓之大宗。故曰：大宗者，卿大夫之礼也。此卿大夫也，
而不可绝，益知天子之不可绝矣。大宗者，继别云尔，
曰尊之统也；收同族云尔，曰收族者也。天子之统，受
之始祖。始祖受之天，不啻尊之统也。内治同姓，外治
异姓，不啻收族者也，甚大宗矣，是故不可绝也。故天
子无嗣，建支子以后天子，礼也。支子后天子，适子不
为后乎？礼之正者。支子为后，礼之变者。适子亦为后
矣。何言乎礼之变者？适子亦为后。适子不为后者，非
他也，传小宗之统焉耳。明小宗之统为重也，益知天
子之统为尤重矣。故适子可以后大宗，可以后大宗，
斯可以后天子矣。天子者，始祖之体，大统之所在，尊
则无上，亲则本始也。诸侯虽有尊焉，不敢信其尊矣；
虽有亲焉，不敢专其亲矣。信其尊，嫌于贰君；专其亲，
嫌于贰祖。故诸侯适子后天子者，不敢遂其尊亲也。
尊亲者，人之至重也，然而不敢遂焉，示犹有至重者
也。“继大统”者，因斯举也，而知其所由来，则可以事天，
可以保宗庙，可以有天下。是故，明于为人后之义者，
措诸天下无难矣。